जीएसटी अभियान के समर्थन में बड़े उद्योगपति समेत 48 हजार लोग आए
जीएसटी कब लागू होगा, कहना मुश्किल : सिन्हा
वित्तराज्यमंत्री जयंत सिन्हा ने कहा, यह कहना मुश्किल है कि जीएसटी कब लागू होगा। पत्रकारों से बातचीत में वे बोले, ‘जीएसटी बिल कब संसद में पेश किया जाएगा? राज्य कब बिल पास करेंगे? अभी यह बताना बहुत मुश्किल है कि यह सब कब तक होगा?’ उन्होंने कहा कि कांग्रेस की आपत्तियों पर सरकार ने जो समाधान दिए वे काफी मुनासिब थे।
नई दिल्ली | अप्रैल2016 से वस्तु एवं सेवा कर (जीएसटी) लागू होने की उम्मीद खत्म होने के बाद उद्योग जगत इस नई व्यवस्था के पक्ष में माहौल बनाने की कोशिश कर रहा है। शीर्ष उद्योग चैंबर सीआईआई ने एक हस्ताक्षर अभियान शुरू किया है। देश के जाने-माने उद्योगपति समेत करीब 48 हजार लोग इस अभियान में शामिल हो चुके हैं। इन्होंने सांसदों से जीएसटी बिल जल्दी पास कराने का आग्रह किया है। सीआईआई के इस अभियान में एचडीएफसी चेयरमैन दीपक पारेख, गोदरेज समूह के चेयरमैन आदि गोदरेज, डॉ.रेड्डीज लैब के चेयरमैन सतीश रेड्डी, सीआईआई प्रेसिडेंट सुमित मजूमदार, इतिहासकार रामचंद्र गुहा भी शामिल हो चुके हैं। हस्ताक्षर करने वालों में अमेरिका, इंग्लैंड, कनाडा, ऑस्ट्रेलिया, सिंगापुर, मलेशिया के भी लोग हैं। दूसरे उद्योग संगठन एसोचैम ने संसद के शीत सत्र में जीएसटी बिल पास नहीं होने पर निराशा जताई है। इसने कहा है कि देश कानून निर्माताओं (सांसदों) से बेहतर प्रदर्शन का अधिकार रखता है। हमने सबसे महत्वपूर्ण कर सुधार वाले बिल को पास करने का एक और मौका खो दिया। ऐसे समय जब विकास की ज्यादा जरूरत है, इस टैक्स सुधार से जीडीपी ग्रोथ रेट 1.5% ज्यादा हो सकती थी।
hin_Deva hin_Deva hin_Deva hin_Deva